
                                                                         Článok I
Úvodné ustanovenia
1. Školský poriadok materskej školy vydáva riaditeľka  Materskej školy Vieska nad Žitavou v zmysle § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“).
2. Školský poriadok je vnútorným dokumentom školy, ktorý predstavuje súhrn záväzných noriem, zásad a pravidiel zabezpečujúcich spolužitie kolektívu detí, ich zákonných zástupcov, pedagogických zamestnancov, odborných zamestnancov i ostatných zamestnancov materskej školy.
3. Školský poriadok je vypracovaný v súlade s príslušnými všeobecne záväznými právnymi predpismi.
4. Školský poriadok zohľadňuje špecifické podmienky   Materskej školy Vieska nad Žitavou s prihliadnutím na požiadavky a potreby zákonných zástupcov a zriaďovateľa a je vypracovaný v súlade s princípmi sledovania najlepších záujmov detí a optimálneho rozvoja detí predškolského veku.
5. Školský poriadok upravuje najmä podrobnosti uvedené v § 153 ods. 1 písm. a) až d) školského zákona.

Podľa § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov  je školský poriadok základným dokumentom školy a je záväzný pre deti, zákonných zástupcov, zástupcov zariadení, zamestnancov školy a ďalšie fyzické osoby, ktoré sa s vedomím riaditeľa materskej školy nachádzajú v priestoroch školy. Riaditeľ materskej školy zabezpečí preukázateľným spôsobom oboznámenie detí, zákonných zástupcov, zástupcov zariadení a členov kolektívnych orgánov školy (t. j. pedagogickej rady a rady školy) so školským poriadkom.






Článok II
Výkon práv a povinnosti detí a ich zákonných zástupcov v materskej škole, pravidlá vzájomných vzťahov a vzťahov s pedagogickými zamestnancami, odbornými zamestnancami a ďalšími zamestnancami materskej školy
1. Dieťa má právo na:
a) rovnoprávny prístup ku vzdelávaniu,
b) bezplatné vzdelanie pre deti, ktoré majú rok pred plnením povinnej školskej dochádzky v materských školách,
c) vzdelanie v štátnom jazyku a v materinskom jazyku,
d) individuálny prístup rešpektujúci jeho schopnosti a možnosti, nadanie a zdravotný stav,
e) úctu k jeho vierovyznaniu, svetonázoru, národnostnej a etnickej príslušnosti,
f) poskytovanie poradenstva a služieb spojených s výchovou a vzdelávaním,
g) výchovu a vzdelávanie v bezpečnom a hygienicky vyhovujúcom prostredí,
h) organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
i) úctu k svojej osobe a na zabezpečenie ochrany proti fyzickému, psychickému a sexuálnemu násiliu,
j) dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.
2. Povinnosti dieťaťa:
a) neobmedzovať svojím konaním práva ostatných osôb zúčastňujúcich sa výchovy a vzdelávania,
b) dodržiavať školský poriadok a ďalšie vnútorné predpisy MŠ v spolupráci so zákonnými zástupcami detí,
c) pravidelne sa zúčastňovať na výchove a vzdelávaní,
d) chrániť v medziach svojich schopností a možností pred poškodením majetok MŠ, ktorý škola využíva na výchovu a vzdelávanie,
e) chrániť pred poškodením učebné pomôcky,
f) konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
g) mať osvojenú primeranú sebaobsluhu [napr. vedieť piť z pohára, jesť lyžicou, nepomočovať sa (ani počas spánku), vedieť sa slovne vypýtať na WC, nepoužívať cumeľ (ani na spanie), vedieť si vyfúkať hlien z nosa do vreckovky, použiť vreckovku, poznať základné časti odevu a čiastočne sa vedieť obliecť a obuť],
h) ctiť si v medziach svojich schopností a možností ľudskú dôstojnosť ostatných detí a zamestnancov školy,
i) rešpektovať pokyny zamestnancov MŠ, ktoré sú v súlade so všeobecne záväznými právnymi predpismi, internými predpismi školy, etickými princípmi a dobrými mravmi.
3. Zákonný zástupca dieťaťa má právo:
a) žiadať, aby sa v rámci výchovy a vzdelávania v MŠ poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa školského zákona,
b) oboznámiť sa so školským vzdelávacím programom MŠ a školským poriadkom,
c) byť informovaný o výchovno-vzdelávacích výsledkoch svojho dieťaťa,
d) na poskytnutie poradenských služieb vo výchove a vzdelávaní svojho dieťaťa,
e) zúčastňovať sa na výchove a vzdelávaní po predchádzajúcom súhlase riaditeľky MŠ,
f) vyjadrovať sa k školskému vzdelávaciemu programu MŠ prostredníctvom rady školy.
4. Zákonný zástupca dieťaťa je povinný:
a) dodržiavať podmienky výchovno-vzdelávacieho procesu dieťaťa určené školským poriadkom;
b) dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby;
c) poskytnúť so zámerom spracovania osobné údaje v rozsahu uvedenom v § 11 ods. 6 školského zákona;
d) informovať materskú školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania. Ak zákonní zástupcovia nebudú materskú školu informovať o zmenách v zdravotnom stave dieťaťa alebo o iných závažných skutočnostiach, ktoré by mohli mať vplyv na priebeh výchovy a vzdelávania dieťaťa, po predchádzajúcom písomnom upozornení zákonného zástupcu, materská škola pristúpi k vydaniu rozhodnutia o prerušení dochádzky dieťaťa do materskej školy z podnetu riaditeľky materskej školy (čl. III ods. 2 školského poriadku) alebo o predčasnom skončení predprimárneho vzdelávania (čl. III ods. 3 školského poriadku), ak nejde o povinné predprimárne vzdelávanie z dôvodu, že materská škola nie je schopná, vzhľadom na svoje podmienky (personálne, priestorové, ale napr. aj materiálno-technické), poskytnúť dieťaťu výchovu a vzdelávanie primeranú druhu a stupňu jeho zdravotného znevýhodnenia;
e) nahradiť škodu, ktorú dieťa úmyselne zavinilo;
f) v prípade akéhokoľvek výskytu infekčného (prenosného) ochorenia vírusového, bakteriálneho alebo parazitárneho pôvodu, a to vrátane epidemického a pandemického výskytu ochorenia, okamžite oznámiť triednemu učiteľovi dôvod neprítomnosti dieťaťa (z dôvodu monitoringu a pristúpenia k účinným opatreniam na zabránenie rozšírenia tohto ochorenia v detskom kolektíve). Nástup dieťaťa do MŠ je možný len po prekonaní takéhoto ochorenia
g) ospravedlňovať dôvody neprítomnosti dieťaťa na výchove a vzdelávaní dokladmi v súlade so školským poriadkom
h) vyzdvihnúť si čo najskôr dieťa z MŠ, ak dostane od učiteľa informáciu, že dieťa má zvýšenú telesnú teplotu, hnačku, zvracia alebo sa vyskytlo iné ochorenie či nevoľnosť. Opätovný nástup v takomto prípade je možný, až keď je dieťa zdravé, nevykazuje žiadne známky infekcie. Dieťa odoslané z kolektívu z dôvodu spomínaných príznakov, ostáva v domácej starostlivosti minimálne 1 deň od opustenia zariadenia. Opätovný nástup na nasledujúci deň po odoslaní domov  nie je možný.   
i) uhrádzať mesačný príspevok zákonného zástupcu na čiastočnú úhradu výdavkov za pobyt dieťaťa v materskej škole podľa príslušného všeobecne záväzného nariadenia obce Vieska nad Žitavou  a príspevok na stravu podľa pokynov materskej školy;
j) rešpektovať, že v čase od odovzdania dieťaťa službukonajúcej učiteľke až po prevzatie dieťaťa zákonným zástupcom (alebo ním splnomocnenou osobou) sa komunikácia s dieťaťom uskutočňuje len prostredníctvom príslušnej učiteľky alebo riaditeľky;
k) rešpektovať, že počas pobytu v materskej škole dieťa nesmie používať mobilné elektronické zariadenia, prostredníctvom ktorých dochádza k prenosu údajov tretím osobám bez súhlasu osôb, o ktorých sa údaje prenášajú (pedagogických zamestnancov aj nepedagogických zamestnancov MŠ a detí prijatých do MŠ);
l) všetky veci súvisiace s poskytovaním predprimárneho vzdelávania jeho dieťaťu riešiť interne, v materskej škole s učiteľkami, ktoré pracujú v triede, v ktorej je zaradené jeho dieťa po predchádzajúcom prerokovaní pedagogickou radou, a podľa potreby s riaditeľkou;
m) zdržať sa znevažujúcich vyjadrení, statusov a komentárov na sociálnych sieťach týkajúcich sa pedagogickej činnosti MŠ a riadenia MŠ;
n) poskytovať súčinnosť pri riešení prejavov rizikového správania svojho dieťaťa v škole, ktoré môžu ohroziť bezpečnosť a zdravie;
o) dbať, aby dieťa dochádzalo do materskej školy pravidelne a včas, ak mu nezabezpečí inú formu vzdelávania v podobe osobitného spôsobu plnenia povinného predprimárneho vzdelávania podľa § 23 školského zákona;
p) vyjadriť súhlas alebo nesúhlas s účasťou dieťaťa na výchove a vzdelávaní, ktoré je nad rámec školského vzdelávacieho programu alebo inovácií zapísaných podľa § 14a školského zákona.
r) s dieťaťom absolvovať logopedické vyšetrenie , po predchádzajúcom písomnom odporučení riaditeľky
s) s dieťaťom absolvovať diagnostické vyšetrenie , ak sa špeciálne výchovno- vzdelávacie potreby prejavia po jeho prijatí do materskej školy a je potrebné zmeniť formu  vzdelávania dieťaťa. 
t) školský dvor nevyužívať ako  detské ihrisko pre vlastné potreby. Po skončení prevádzky MŠ sa nezdržiavať na školskom dvore. 
u) v prípade, ak zákonný zástupca opakovane nevyzdvihne svoje dieťa  z materskej školy do času ukončenia prevádzky materskej školy, materská škola bude kontaktovať postupne všetky osoby, ktoré majú splnomocnenie na prevzatie dieťaťa.  Ak ani žiadna z poverených osôb neprevezme dieťa, bude materská škola kontaktovať  príslušné okresné riaditeľstvo policajného zboru
v) v prípade, ak má materská škola podozrenie,  že zákonný zástupca opakovane preberá dieťa pod vplyvom alkoholu, alebo iných omamných látok , alebo ak sa u dieťaťa prejavia zmeny , nasvedčujúce zanedbávaniu  riadnej starostlivosti o dieťa, bude materská škola po predchádzajúcom písomnom upozornení zákonného zástupcu v rámci všeobecnej oznamovacej povinnosti vyplývajúcej z §7ods. 1 zákona č. 305/2005 Z.z.  o sociálno právnej ochrane detí a o sociálnej kuratele, informovať o tejto skutočnosti  Úrad práce sociálnych vecí a rodiny, oddelenie sociálnej kurately.
5. Pedagogickí zamestnanci a odborní zamestnanci majú okrem práv ustanovených osobitnými právnymi predpismi pri výkone pracovnej činnosti práva, ktoré sú taxatívne vymedzené v § 3 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „zákon č. 138/2019 Z. z.“).
6. Na pedagogických zamestnancov a odborných zamestnancov sa vzťahujú povinnosti uvedené v § 4 ods. 1 zákona č. 138/2019 Z. z.
7. Práva ustanovené školským zákonom a zákonom č. 138/2019 Z. z. sa zaručujú rovnako každému v súlade so zásadou rovnakého zaobchádzania vo výchove a vzdelávaní.
8. Výkon práv a povinností vyplývajúcich zo školského zákona musí byť v súlade s dobrými mravmi, pričom nikto nesmie tieto práva a povinnosti zneužívať na škodu druhého dieťaťa, pretože v súlade s § 145 ods. 1 školského zákona sa práva ustanovené školským zákonom zaručujú rovnako všetkým deťom v súlade so zásadou rovnakého zaobchádzania vo vzdelávaní ustanovenou zákonom č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov.
9. Zákonný zástupca je povinný rešpektovať skutočnosť, že službukonajúca učiteľka nesmie odviesť dieťa k sebe domov ani ho odovzdať inej osobe, ako je zákonný zástupca alebo ním písomne splnomocnená osoba.
10. Postup materskej školy vo vzťahu k napĺňaniu rodičovských práv a povinností zákonných zástupcov pri vzniku nezhôd a sporov sa riadi týmito zásadami, princípmi a pravidlami:
a) počas konania o rozvode alebo úprave výkonu rodičovských práv a povinností materská škola dbá na riadne napĺňanie rodičovských práv a povinností až do rozhodnutia súdu tak, ako to bolo do podania návrhu na rozvod manželstva a úpravu výkonu rodičovských práv a povinností k dieťaťu (napr. že každý rodič má právo priviesť dieťa do materskej školy aj ho z nej vyzdvihnúť);
b) materská škola počas prebiehajúceho konania o úprave výkonu rodičovských práv a povinností k dieťaťu zachováva neutralitu vo svojich postojoch a vyjadreniach týkajúcich sa dieťaťa. V prípade potreby pedagogickí zamestnanci a odborní zamestnanci poskytnú nezaujaté, vecné a objektívne stanovisko len súdu, ak si ho od materskej školy písomne vyžiada, pričom obsah tohto písomného stanoviska neposkytne ani jednému zákonnému zástupcovi;
c) v prípade narušených vzťahov medzi zákonnými zástupcami materská škola bude rešpektovať len rozhodnutie súdu alebo predbežné opatrenie súdu (neodkladné opatrenie), ktorého zmyslom je dočasná úprava pomerov zákonných zástupcov vo vzťahu k starostlivosti o dieťa. Materská škola bude rešpektovať to, že vykonateľnosť uznesenia o nariadení predbežného opatrenia nie je viazaná na jeho právoplatnosť, pretože toto uznesenie sa stáva právoplatné jeho doručením a márnym uplynutím lehoty na podanie odvolania; materská škola pritom rešpektuje skutočnosť, že aj napriek nariadeniu predbežného opatrenia rodičovské práva a povinnosti zostávajú zachované;
d) v prípade zverenia dieťaťa právoplatným rozhodnutím súdu do starostlivosti len jednému zo zákonných zástupcov, ktorý zastupuje dieťa v bežných veciach, materská škola bude riešiť všetky záležitosti týkajúce sa dieťaťa výhradne s rodičom, ktorý má dieťa v bežných veciach (napr. zabezpečenie krúžkovej činnosti atď.) zastupovať;
e) priestory materskej školy nie sú miestom, kde zákonný zástupca, ktorému dieťa nebolo zverené do osobnej starostlivosti, môže kedykoľvek navštevovať maloleté dieťa mimo súdom presne určeného dňa a času obsiahnutého vo výroku rozhodnutia alebo súdom schválenej rodičovskej dohode, ak škola uvedenými dokumentmi disponuje;
f) priestory materskej školy môžu byť miestom styku s maloletým, avšak len v prípade, ak sa postupuje podľa súdneho rozhodnutia, v ktorom úpravu styku určí súd, resp. podľa súdom schválenej rodičovskej dohody.
11. Ak zákonní zástupcovia budú svojimi vyjadreniami, statusmi a komentármi na sociálnych sieťach znevažovať pedagogickú činnosť materskej školy, riadenie materskej školy a poškodzovať dobré meno materskej školy na verejnosti, materská škola bude postupovať v súlade s § 19b ods. 2 a 3 zákona č. 40/1964 Zb. (Občiansky zákonník). Vo vzťahu k znevažovaniu, urážaniu, ohrozovaniu, šíreniu nepravdivých informácií vo vzťahu k pedagogickým zamestnancom a odborným zamestnancom školy bude materská škola postupovať podľa § 72 ods. 4 až 8 zákona č. 321/2025 Z. z. o školskej správe a o zmene a doplnení niektorých zákonov (ďalej len „zákon č. 321/2025 Z. z.“).
12. Pravidlá vzájomných vzťahov s pedagogickými zamestnancami a ďalšími zamestnancami materskej školy sú určené týmito zásadami a princípmi:
a) vytvárať tvorivú atmosféru na udržiavanie dobrých medziľudských vzťahov,
b) uplatňovať iniciatívu, vzájomnú pomoc a ochotu,
c) presadzovať toleranciu, rešpektovanie a úctu,
d) prejavovať otvorenosť, konštruktívnosť a asertívnosť pri riešení konfliktných, sporných situácií.


Článok III
Prijímanie, prerušenie a predčasné ukončenie  dochádzky dieťaťa na predprimárne vzdelávanie 

Prijímanie na predprimárne vzdelávanie 
Na predprimárne vzdelávanie sa prijíma dieťa od troch rokov veku; výnimočne možno prijať dieťa od dovŕšenia dvoch rokov veku. Riaditeľ materskej školy nesmie pri prijímaní uprednostniť deti mladšie ako tri roky pred prijatím starších detí.
Dieťa od dovŕšenia dvoch rokov veku môže byť na predprimárne vzdelávanie prijaté vtedy, ak zvláda základné sebaobslužné úkony a materská škola má kapacitné možnosti na prijatie dieťaťa a materiálno-technické, priestorové a personálne zabezpečenie.
Na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné, a následne deti, ktoré majú právo na prijatie na predprimárne vzdelávanie od školského roka nasledujúceho  po školskom roku , v ktorom dieťa dovŕši tretí rok veku. 
Ostatné podmienky prijatia : 
· Deti s trvalým, alebo prechodným  pobytom v obci
· [bookmark: _Toc231220366]Deti, ktoré majú v materskej škole súrodenca 
V závislosti od aktuálnych kapacitných možností konkrétnej materskej školy, materská škola v rámci procesu prijímania rozhodne:
· o prijatí dieťaťa do materskej školy alebo
· o neprijatí dieťaťa do materskej školy,
· o prijatí prestupom/prijatí prestupom s určením adaptačného alebo diagnostického pobytu alebo
· neprijatí prestupom.


Prihláška na vzdelávanie v materskej škole a potvrdenie o zdravotnej spôsobilosti dieťaťa
Dieťa sa do materskej školy prijíma na základe prihlášky na vzdelávanie v materskej škole. Prihláška sa podáva na formulári schválenom a zverejnenom ministerstvom školstva na https://edicnyportal.iedu.sk/Forms.  Zákonný zástupca dieťaťa  ako prílohu k prihláške prikladá aj potvrdenie o zdravotnej spôsobilosti dieťaťa od pediatra, ktorého súčasťou je aj údaj o povinnom očkovaní dieťaťa. Potvrdenie o zdravotnej spôsobilosti nie je potvrdením o aktuálnom zdravotnom stave dieťaťa, ale je potvrdením o jeho zdravotnej spôsobilosti absolvovať predprimárne vzdelávanie.  Zákonný zástupca môže podať žiadosť : 
· Prostredníctvom elektronickej prihlášky  na webovej stránke https://eprihlasky.iedu.sk/
· Ak zákonný zástupca nemôže podať žiadosť elektronicky, môže ju podať aj v listinnej podobe a to osobne v materskej škole, alebo prostredníctvom pošty. 
Ak sa do materskej školy prijíma dieťa, ktoré má v správe z diagnostického vyšetrenia potvrdené, že je dieťaťom so zdravotným znevýhodnením, prílohou prihlášky je:
· [bookmark: _Hlk140660554]potvrdenie o zdravotnej spôsobilosti,
· správa z diagnostického vyšetrenia zariadenia poradenstva a prevencie a
· odporúčanie pediatra.
Zo správy z diagnostického vyšetrenia zariadenia poradenstva a prevencie, ako aj z odporúčania pediatra musí byť jednoznačné, či má byť toto dieťa prijaté:
· do „bežnej“ materskej školy a zaradené do triedy spolu s ostatnými deťmi, 
· do „bežnej“ materskej školy a zaradené do  triedy  pre deti so zdravotným znevýhodnením alebo do materskej školy pre deti so zdravotným znevýhodnením.
Ak sa do materskej školy prijíma dieťa, ktoré má v správe z diagnostického vyšetrenia potvrdené, že je dieťaťom s nadaním, zákonný zástupca prílohou prihlášky je:
· potvrdenie o zdravotnej spôsobilosti aj
· správa z diagnostického vyšetrenia zariadenia poradenstva a prevencie.

Prijatie prestupom 
Ak je dieťa prijaté na predprimárne vzdelávanie v niektorej materskej škole zapísanej v registri škôl, môže byť na základe písomnej žiadosti zákonného zástupcu prijaté prestupom do inej materskej školy. Prílohou žiadosti zákonného zástupcu o prijatie dieťaťa prestupom je:
· potvrdenie o zdravotnej spôsobilosti,
· ak sa dieťaťu poskytuje podporné opatrenie, aj vyjadrenie zariadenia poradenstva a prevencie na účel podporného opatrenia, z ktorého vyplýva aktuálnosť potreby poskytovania príslušného podporného opatrenia, t. j. môže ísť aj o starší dokument).
Materská škola (ak má voľnú kapacitu), do ktorej požiadal o prijatie dieťaťa prestupom zákonný zástupca, vydáva rozhodnutie o prijatí dieťaťa prestupom alebo rozhodnutie o prijatí prestupom s určením adaptačného pobytu alebo diagnostického pobytu .
Termín a  podávanie prihlášky 

Riaditeľ školy po dohode so zriaďovateľom určí termín podávania prihlášky na vzdelávanie v materskej škole na nasledujúci školský rok a podmienky na prijatie zverejní na verejne prístupnom mieste a  na webovom sídle materskej školy.
Dieťa možno podľa kapacitných možností materskej školy prijať na predprimárne vzdelávanie aj v priebehu školského roka.
Prihláška na vzdelávanie v materskej škole sa podáva v hlavnom termíne  od 1. apríla do 31. mája. 
Zoznam uchádzačov sa zverejňuje na verejne prístupnom mieste materskej školy, na webovom sídle materskej školy a na webovom sídle určenom ministerstvom školstva; zoznam obsahuje namiesto mena a priezviska uchádzača vopred pridelený číselný kód a informáciu, či uchádzač bol alebo nebol prijatý na predprimárne vzdelávanie. 
Ak bol uchádzač prijatý, informácia o prijatí v tomto zozname sa považuje za rozhodnutie o prijatí a deň zverejnenia zoznamu sa považuje za deň doručenia rozhodnutia o prijatí. 
Ak zákonný zástupca o to požiada, materská škola vyhotoví rozhodnutie o prijatí v písomnej forme a bez zbytočného odkladu ho odošle zákonnému zástupcovi. 
Neprijatému uchádzačovi materská škola odošle rozhodnutie o neprijatí do piatich pracovných dní od jeho vydania
Prihlášku, ako aj žiadosť o prijatie prestupom, môže zákonný zástupca podať aj počas školského roka. 
Ak zákonný zástupca podá prihlášku alebo žiadosť o prijatie prestupom, podáva ju:
· osobne, 
· poštou alebo kuriérom na adresu materskej školy,
· prostredníctvom elektronickej schránky materskej školy (e-GOV),
· e-mailom (odoslaním podpísaného naskenovaného formulára).
Prijatie dieťaťa so zdravotným znevýhodnením 
Do materskej školy môže byť prijaté:
· [bookmark: _Hlk185328793]dieťa so zdravotným znevýhodnením, ktorým je:
· dieťa so zdravotným postihnutím, t. j dieťa s mentálnym postihnutím, sluchovým postihnutím, zrakovým postihnutím, telesným postihnutím, intelektuálnym postihnutím, narušenou komunikačnou schopnosťou, autizmom alebo s ďalšími pervazívnymi vývinovými poruchami, viacnásobným postihnutím alebo s kombináciou postihnutí bez možnosti určenia prevažujúceho postihnutia, ktoré mu môže brániť vzdelávať sa rovnako ako sa vzdelávajú deti a žiaci bez zdravotného postihnutia 
· dieťa choré alebo zdravotne oslabené, t. j. dieťa s ochorením, ktoré je dlhodobého charakteru, a deti vzdelávajúce sa v materských školách pri zdravotníckych zariadeniach, 
· dieťa s vývinovými poruchami, t. j. dieťa s poruchou aktivity a pozornosti, dieťa s vývinovou poruchou učenia,
· dieťa s poruchou správania, t. j. dieťa s narušením funkcií v oblasti emocionálnej alebo sociálnej, okrem dieťaťa s poruchou aktivity  a pozornosti a dieťaťa s vývinovou poruchou učenia,
· dieťa zo sociálne znevýhodňujúceho prostredia
· dieťa s nadaním a 
· dieťa, ktorého zdravotný stav, sociálne podmienky, jazykové schopnosti, správanie, kognitívne schopnosti, motivácia, emocionalita, tvorivosť alebo zručnosti vyžadujú poskytnutie podporného opatrenia.
Deti so zdravotným znevýhodnením sa zaraďujú do triedy spolu s ostatnými deťmi.  
Materská škola vždy pred rozhodnutím o prijatí dieťaťa so zdravotným znevýhodnením zváži, či má vytvorené vhodné podmienky (personálne, priestorové, materiálne atď.) na prijatie tohoto dieťaťa, a ak ich nemá či bude schopná tieto podmienky dodatočne, v spolupráci so zriaďovateľom, vytvoriť po prijatí takéhoto dieťaťa.
Riaditeľ materskej školy zaradí dieťa so zdravotným znevýhodnením na základe:
· odporúčania pediatra,
· odporúčania zariadenia poradenstva a prevencie a
· vopred prerokovaného informovaného súhlasu zákonného zástupcu alebo zástupcu zariadenia. 
Riaditeľ materskej školy  zaradí dieťa s nadaním na základe:
· odporúčania zariadenia poradenstva a prevencie a 
· vopred prerokovaného informovaného súhlasu zákonného zástupcu 
Počet detí v triede po prijatí dieťaťa so zdravotným znevýhodnením alebo dieťaťa s nadaním podľa § 28 ods. 12 školského zákona môže byť znížený (ale v závislosti od druhu a stupňa postihnutia nemusí) najviac o dve za každé dieťa so zdravotným znevýhodnením a dieťa s nadaním. 
Maximálny počet  zaradených detí so zdravotným znevýhodnením  a detí s nadaním v jednej triede sú dve. 
V súvislosti s prijímaním detí so zdravotným znevýhodnením a detí s nadaním riaditeľ materskej školy vykoná nasledovné opatrenia: 
· spolu s rozhodnutím poskytne  zákonným zástupcom v písomnej podobe informáciu o tom, že sú povinní dodržiavať podmienky výchovno-vzdelávacieho procesu svojho dieťaťa určené školským poriadkom a zároveň informovať materskú školu o zmene zdravotnej spôsobilosti  dieťaťa, jeho zdravotných problémoch  alebo o iných závažných skutočnostiach, ktoré by mohli mať vplyv na priebeh výchovy a vzdelávania dieťaťa
· upozorní zákonných zástupcov na to, že ak nebudú materskú školu informovať o zmenách zdravotnej spôsobilosti dieťaťa, jeho zdravotných problémoch alebo o iných závažných skutočnostiach, ktoré by mohli mať vplyv na priebeh výchovy a vzdelávania dieťaťa, v prípade, ak na to bude dôvod, môže byť v správnom konaní vydané rozhodnutie:
· o prerušení dochádzky dieťaťa do materskej školy z podnetu materskej školy, ak nejde o povinné predprimárne vzdelávanie, alebo 
· o predčasnom skončení predprimárneho vzdelávania, ak nejde o povinné predprimárne vzdelávanie z dôvodu, že materská škola nie je schopná, vzhľadom na svoje podmienky (personálne, priestorové ale napr. aj materiálno-technické), poskytnúť dieťaťu výchovu a vzdelávanie primeranú druhu a stupňu jeho zdravotného znevýhodnenia,
· uloží  komunikáciu so zákonnými zástupcami zaznamenanú písomne a riadne evidovanú v osobnom spise dieťaťa.
Ak riaditeľ materskej školy alebo príslušné zariadenie poradenstva a prevencie zistí, že vzdelávanie dieťaťa so zdravotným znevýhodnením alebo dieťaťa s nadaním nie je na prospech tomuto dieťaťu, navrhne po písomnom súhlase zriaďovateľa materskej školy a písomnom súhlase príslušného zariadenia poradenstva a prevencie zákonnému zástupcovi iný spôsob vzdelávania dieťaťa. Ak zákonný zástupca nesúhlasí so zmenou spôsobu vzdelávania svojho dieťaťa, o jeho ďalšom vzdelávaní rozhodne súd.


Adaptačný a diagnostický pobyt dieťaťa v materskej  škole 

Materská škola vo vzťahu k adaptačnému pobytu alebo diagnostickému pobytu môže vydať rozhodnutie o prijatí s určením adaptačného pobytu alebo diagnostického pobytu.
Ak má dieťa určený adaptačný pobyt, zákonný zástupca ho privádza do materskej školy na čas dohodnutý s riaditeľom. Ak je adaptácia dieťaťa úspešná, môže dieťa po dohode zákonného zástupcu s riaditeľom pravidelne navštevovať materskú školu v dohodnutom čase t. j. buď na celodennú výchovu a vzdelávanie alebo na poldennú výchovu a vzdelávanie (ako je uvedené v rozhodnutí). 
Ak adaptácia dieťaťa, pre ktoré predprimárne vzdelávanie nie je povinné, nie je úspešná, riaditeľ môže rozhodnúť o prerušení dochádzky dieťaťa do materskej školy na vymedzený čas. 
Adaptačný pobyt dieťaťa  nesmie byť dlhší ako tri mesiace,  adaptačný pobyt nemožno predlžovať. 
Ak má dieťa určený diagnostický pobyt, počas jeho trvania sa v zariadení poradenstva a prevencie vykonáva diagnostikovanie špeciálnych výchovno-vzdelávacích potrieb dieťaťa na účel rozhodnutia o ďalšej forme jeho vzdelávania. Diagnostický pobyt dieťaťa v „bežnej“ materskej škole podľa § 59 ods. 8 školského zákona nesmie byť dlhší ako tri mesiace.

Povinné predprimárne vzdelávanie 

Plniť povinné predprimárne vzdelávanie musí každé dieťa s trvalým pobytom v Slovenskej republike, ktoré do 31. augusta (vrátane), ktorý predchádza začiatku školského roka, od ktorého bude dieťa plniť povinnú školskú dochádzku v základnej škole:
· dovŕši päť rokov veku, 
· dovŕši päť rokov veku a povinné predprimárne vzdelávanie plní osobitnou formou , 
· dovŕši šesť rokov veku, ale nedosiahlo školskú spôsobilosť, toto dieťa bude pokračovať v plnení povinného predprimárneho vzdelávania ešte jeden školský rok a to aj osobitnou formou 
· dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy, lebo mu jeho zdravotný stav neumožňuje vzdelávať sa, 
Povinné predprimárne vzdelávanie v materskej škole trvá jeden školský rok
Povinné predprimárne vzdelávanie plní dieťa v materskej škole vo verejnom školskom obvode, ak zákonný zástupca pre dieťa nevyberie inú materskú školu.
Materská škola prednostne prijme na povinné predprimárne vzdelávanie v nasledujúcom poradí:
· deti s trvalým pobytom v príslušnom verejnom školskom obvode, 
· deti umiestnené na základe rozhodnutia súdu v zariadení, ktorého sídlo sa nachádza v príslušnom verejnom školskom obvode, a  
· deti s obvyklým pobytom v príslušnom verejnom školskom obvode
[bookmark: _Toc231220383]Dieťa pokračujúce v plnení povinného predprimárneho vzdelávania
Ak dieťa po dovŕšení šiesteho roku veku nedosiahne školskú spôsobilosť, materská škola  rozhodne o pokračovaní plnenia povinného predprimárneho vzdelávania. Podkladom na rozhodnutie materskej školy vo veci pokračovania plnenia povinného predprimárneho vzdelávania je  vždy predloženie:
· písomného súhlasu príslušného zariadenia poradenstva a prevencie, 
· písomného súhlasu pediatra a
informovaného súhlasu zákonného zástupcu

 Osobitný spôsob plnenia povinného predprimárneho vzdelávania 

Formy osobitného spôsobu plnenia povinného predprimárneho vzdelávania sú: 
1. individuálne vzdelávanie, ktoré sa uskutočňuje bez pravidelnej účasti na vzdelávaní v škole, 
2. vzdelávanie v školách mimo územia Slovenskej republiky, 
3. vzdelávanie v školách zriadených iným štátom na území Slovenskej republiky so súhlasom zastupiteľského úradu iného štátu, ak zastupiteľský úrad iného štátu oznámil ministerstvu školstva, že vydal súhlas na zriadenie školy, ktorá sa nezapisuje do registra škôl, 
4. vzdelávanie v školách, v ktorých sa uskutočňuje výchova a vzdelávanie podľa medzinárodných programov na základe súhlasu ministerstva školstva, 
5. individuálne vzdelávanie v zahraničí, vzdelávanie v Európskych školách podľa Dohovoru, ktorým sa definuje štatút Európskych škôl


Individuálne vzdelávanie dieťaťa, pre ktoré je predprimárne vzdelávanie  povinné 
Povinné predprimárne vzdelávanie môžu deti plniť nielen   formou pravidelného denného dochádzania do materskej školy v pracovných dňoch v rozsahu najmenej štyri hodiny denne, ale aj inou, individuálnou formou.
Formou individuálneho vzdelávania môže povinné predprimárne vzdelávanie plniť dieťa, ktorého:
· zdravotný stav neumožňuje účasť na povinnom predprimárnom vzdelávaní v materskej škole (nejde ale o dieťa podľa § 28a ods. 5 školského zákona), 
· zákonný zástupca o to požiada materskú školu. 
Každé dieťa, ktorého zákonný zástupca písomne požiada o povolenie individuálneho vzdelávania musí:
· byť najskôr prijaté do kmeňovej materskej školy (ak do piateho roku veku nenavštevovalo materskú školu) alebo 
· už byť dieťaťom kmeňovej materskej školy (ak bolo do nej prijaté už pred tým, ako sa pre neho predprimárne vzdelávanie stane povinným).
Ak ide o dieťa, ktorého zdravotný stav mu neumožňuje plniť povinné predprimárne vzdelávanie v kmeňovej materskej škole a jeho zákonný zástupca požiada kmeňovú materskú školu, do ktorej je dieťa prijaté, o povolenie individuálneho vzdelávania, prílohou k žiadosti je písomný súhlas pediatra vydaný na základe vyjadrenia lekára so špecializáciou v inom špecializačnom odbore ako všeobecné lekárstvo alebo pediatria; ak účasť na vzdelávaní v škole neumožňuje duševné zdravie, prikladá sa aj odporúčanie zariadenia poradenstva a prevencie.
Predprimárne vzdelávanie dieťaťa, ktorému bolo povolené individuálne vzdelávanie podľa § 28b ods. 2 písm. a) školského zákona, teda „zo zdravotných dôvodov“, zabezpečuje kmeňová materská škola v rozsahu najmenej štyri hodiny týždenne.
Učiteľ, ktorý zabezpečuje individuálne vzdelávanie dieťaťa podľa § 28b ods. 2 písm. a) školského zákona, na konci polroku príslušného školského roku predkladá riaditeľovi kmeňovej školy písomnú správu o individuálnom vzdelávaní dieťaťa.

Ak ide o dieťa podľa § 28b ods. 2 písm. b) školského zákona (ktorého zákonný zástupca z vlastného rozhodnutia má záujem, aby dieťa plnilo povinné predprimárne vzdelávanie individuálnou formou), žiadosť zákonného zástupcu o povolenie individuálneho vzdelávania musí obsahovať: 
a) meno, priezvisko, dátum narodenia, rodné číslo a miesto trvalého pobytu dieťaťa, 
b) obdobie, na ktoré sa má individuálne vzdelávanie povoliť, 
c) dôvod na povolenie individuálneho vzdelávania, 
d) meno a priezvisko a písomný súhlas fyzickej osoby, ktorá bude uskutočňovať individuálne vzdelávanie, 
e) doklady o splnení kvalifikačných predpokladov zákonného zástupcu (najmenej úplné stredné všeobecné vzdelanie alebo úplné stredné odborné vzdelanie)
f) ďalšie skutočnosti, ktoré môžu mať vplyv na individuálne vzdelávanie. 
Zákonný zástupca, je povinný v čase a rozsahu určenom  materskou školou zabezpečiť účasť dieťaťa na predprimárnom vzdelávaní v kmeňovej materskej škole v priebehu mesiaca február. Materská škola, využijúc najvhodnejšie stratégie, pomôcky a nástroje v priebehu mesiaca február, v čase, ktorým môže byť niekoľko hodín, jeden aj viac dní, posúdi rozvoj vedomostí, zručností a kompetencií dieťaťa. Posúdenie rozvoja vedomostí, zručností a kompetencií dieťaťa sa uskutoční formou rešpektujúcou osobitosti predprimárneho vzdelávania, s elimináciou stresu a napätia; zákonný zástupca má právo byť prítomný pri tomto posúdení.
Ak ide o dieťa, ktoré dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, avšak má nepriaznivý zdravotný stav, ktorý mu neumožňuje vzdelávať sa až do pominutia dôvodov, môže materská škola rozhodnúť o oslobodení od povinnosti dochádzať do materskej školy, ak jej zákonný zástupca predloží:
· písomný súhlas pediatra a 
· písomný súhlas zariadenia poradenstva a prevencie.
Následne, po predložení žiadosti spolu s požadovanými písomnými súhlasmi podľa § 28a ods. 5 školského zákona materská škola rozhodne podľa § 37 ods. 1 písm. f) zákona č. 321/2025 Z. z. o oslobodení dieťaťa od povinnosti dochádzať do materskej školy dieťaťa, ktorému zdravotný stav neumožňuje vzdelávať sa, ak ide o povinné predprimárne vzdelávanie. 

Prerušenie dochádzky dieťaťa do materskej školy 
Rozhodnutie o prerušení dochádzky dieťaťa do materskej školy, ak nejde o povinné predprimárne vzdelávanie, môže materská škola vydať: 
· bez predchádzajúcej žiadosti zákonného zástupcu, ak na to budú existovať dôvody (teda z podnetu materskej školy) alebo
· na základe žiadosti zákonného zástupcu, napríklad ak pôjde o zdravotné dôvody, zníženú adaptačnú schopnosť, rodinné dôvody alebo iné dôvody zo strany zákonného zástupcu.

Vydaním rozhodnutia o prerušení dochádzky dieťaťa do materskej školy sa vytvára priestor na eliminovanie dôvodov, ktoré viedli k prerušeniu dochádzky, na absolvovanie indikovaných odborných vyšetrení, na ukončenie špeciálnopedagogickej diagnostiky atď.

Zanechanie vzdelávania 
Ak nejde o dieťa, pre ktoré je predprimárne vzdelávanie povinné (vrátane dieťaťa pokračujúceho v plnení povinného predprimárneho vzdelávania), zákonný zástupca sa môže rozhodnúť, že dieťa zanechá predprimárne vzdelávanie. Ak sa zákonný zástupca rozhodne, že jeho dieťa zanechá predprimárne vzdelávanie, musí túto skutočnosť oznámiť písomne riaditeľovi materskej školy. Dieťa prestane byť dieťaťom  materskej školy:
· dňom, ktorý nasleduje po dni, keď riaditeľovi materskej školy bolo doručené písomné oznámenie o zanechaní vzdelávania alebo 
· dňom uvedeným v písomnom oznámení o zanechaní vzdelávania, najskôr však dňom, ktorý nasleduje po dni, keď bolo doručené. 
Ak sa stane, že zákonný zástupca neoznámi (písomne, ani inak) riaditeľovi materskej školy zanechanie predprimárneho vzdelávania svojho dieťaťa a dieťa sa neospravedlnene nezúčastňuje na predprimárnom vzdelávaní, uplynutím 30 dní od jeho poslednej účasti na predprimárnom vzdelávaní prestáva byť dieťaťom príslušnej materskej školy; o tejto skutočnosti urobí riaditeľ materskej školy záznam v osobnom spise a osobný spis dieťaťa uzavrie. Zanechanie predprimárneho vzdelávania riaditeľ materskej školy nahlási do centrálneho registra. 

 Predčasné skončenie predprimárneho vzdelávania 
  
Materská škola o predčasnom skončení predprimárneho vzdelávania, ak nejde o povinné predprimárne vzdelávanie, rozhoduje v správnom konaní, o ktorého začatí je povinný upovedomiť zákonného zástupcu a v ktorom mu je povinný dať možnosť vyjadriť sa k podkladom. 
Materská škola môže rozhodnúť len v taxatívne ustanovených dôvodoch o predčasnom skončení predprimárneho vzdelávania, ak nejde o povinné predprimárne vzdelávanie, a to vtedy ak: 
a) dieťa sústavne alebo závažným spôsobom porušuje školský poriadok, 
b) zákonný zástupca dieťaťa alebo zástupca zariadenia nedodržiava podmienky predprimárneho vzdelávania dieťaťa určené školským poriadkom, 
c) zákonný zástupca dieťaťa alebo zástupca zariadenia neinformuje materskú školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré majú vplyv na priebeh výchovy a vzdelávania, 
d) zákonný zástupca dieťaťa alebo zástupca zariadenia bezdôvodne odmietne s dieťaťom absolvovať diagnostické vyšetrenie, ak sa špeciálne výchovno-vzdelávacie potreby dieťaťa prejavia po jeho prijatí do materskej školy, alebo 
[bookmark: _Toc231220391]e) predčasné skončenie predprimárneho vzdelávania odporučí zariadenie poradenstva a prevencie, všeobecný lekár pre deti a dorast alebo lekár so špecializáciou v inom špecializačnom odbore ako všeobecné lekárstvo alebo zubný lekár.
Oslobodenie dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie
Ak ide o dieťa, ktoré dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, avšak má nepriaznivý zdravotný stav, ktorý mu neumožňuje vzdelávať sa až do pominutia dôvodov, môže materská škola rozhodnúť o oslobodení od povinnosti dochádzať do materskej školy, ak jej zákonný zástupca predloží:
· písomný súhlas pediatra a 
· písomný súhlas zariadenia poradenstva a prevencie.
Následne, po predložení žiadosti spolu s požadovanými písomnými súhlasmi podľa § 28a ods. 5 školského zákona materská škola rozhodne podľa § 37 ods. 1 písm. f) zákona č. 321/2025 Z. z. o oslobodení dieťaťa od povinnosti dochádzať do materskej školy dieťaťa, ktorému zdravotný stav neumožňuje vzdelávať sa, ak ide o povinné predprimárne vzdelávanie. 




Článok  IV
Vnútorný režim materskej  školy

Prevádzka MŠ
V materskej škole sa poskytuje celodenná výchova a vzdelávanie a to v pracovných dňoch  od  7: 00 hod. do 16:00 hod. 

Personálne obsadenie 
Pedagogickí zamestnanci : riaditeľka, učiteľka 
Prevádzkový zamestnanec : upratovačka 
Konzultačné hodiny- riaditeľka ( po dohode vopred) : streda  od 12 : 00 hod do 14:00 hod

Prerušenie prevádzky 
Školský rok sa začína 1. septembra a končí sa 31. augusta nasledujúceho kalendárneho roka.  Člení sa na obdobie školského vyučovania, po ktorého skončení nasleduje obdobie školských prázdnin; školské prázdniny môžu byť aj v období školského vyučovania. Obdobie školského vyučovania sa končí 30. júna príslušného kalendárneho roka; po ňom nasledujúce obdobie školských prázdnin, ktoré sa končí 31. augusta príslušného kalendárneho roka.  Materská škola v priebehu školského roka, pred jednotlivými školskými prázdninami, bude zisťovať predbežný záujem zákonných zástupcov o dochádzku detí do materskej školy v tomto čase.  
O organizácii výchovno-vzdelávacej činnosti a prevádzke materskej školy počas školských prázdnin rozhoduje riaditeľka materskej školy v spolupráci so zriaďovateľom, pričom rešpektuje oprávnené požiadavky zákonných zástupcov. V čase letných školských prázdnin sa výchovno-vzdelávacia činnosť v materskej škole plánuje a realizuje formou voľných hier a hrových činností.
Materská škola je určená pre všetky deti, bez ohľadu na to, či sú ich zákonní zástupcovia zamestnaní, alebo nie, ako aj bez ohľadu na to, či sú ich zákonní zástupcovia na materskej/otcovskej dovolenke s ďalším dieťaťom príp. poberajú rodičovský príspevok.   
Prerušenie prevádzky počas mesiacov júl a august  oznamuje riaditeľka školy najmenej 2 mesiace pred začiatkom prerušenia. 
Informácia o dočasnom prerušení prevádzky materskej školy alebo obmedzení prevádzky materskej školy sa zverejňuje bez zbytočného odkladu na mieste dostupnom zákonným zástupcom a na webovom sídle materskej školy.
V čase letných prázdnin  je prevádzka MŠ  zabezpečená  podľa potreby rodičov  prvé dva týždne  v mesiaci júl.  V prípade zníženého počtu sa prevádzka preruší.  Záujem zákonných zástupcov o dochádzanie dieťaťa  do materskej školy počas   prvých dvoch júlových  týždňov sa zisťuje a zapisuje v predstihu dva týždne.
Počas jesenných, vianočných, jarných a letných prázdnin a takisto aj počas šk. roka, napr. z dôvodu vysokej chorobnosti detí , v prípade zníženej  dochádzky na 3 deti sa prevádzka MŠ preruší. 
 V čase letných prázdnin  počas prerušenia prevádzky MŠ , podľa pokynov riaditeľky  vykonávajú prevádzkoví zamestnanci upratovanie, dezinfekciu priestorov,  rôzne opravy, Pedagogickí a prevádzkoví  zamestnanci čerpajú dovolenku podľa plánu dovoleniek. Počas školského roka si zamestnanci čerpajú dovolenku len po dohode s riaditeľkou  MŠ a zriaďovateľom. 
Prevádzku školy a školského zariadenia môže zriaďovateľ dočasne obmedziť alebo prerušiť
 a) zo závažných organizačných dôvodov, 
b) z technických dôvodov, 
c) z hygienicko-epidemiologických dôvodov,
 d) na základe odporúčania príslušného regionálneho úradu verejného zdravotníctva, alebo 
e) na návrh riaditeľa školy alebo školského zariadenia z iných dôvodov, ktoré môžu ohroziť bezpečnosť a zdravie detí a zamestnancov alebo môžu spôsobiť závažné škody na majetku.

Prevádzku materskej školy  môže dočasne obmedziť alebo prerušiť aj príslušný regionálny úrad školskej správy alebo ministerstvo školstva  z hygienicko-epidemiologických dôvodov alebo  na základe odporúčania príslušného regionálneho úradu verejného zdravotníctva.

Podmienky účasti  zákonných zástupcov  alebo nimi splnomocnenej osoby na výchove a vzdelávaní 
Predprimárne vzdelávanie sa môže v materskej škole uskutočňovať  so súhlasom riaditeľa v opodstatnených prípadoch  aj s priamou účasťou  zákonného zástupcu  alebo nimi splnomocnenej osoby. 

Formy výchovy a vzdelávania
 Výchova a vzdelávanie  sa v MŠ uskutočňuje dennou formou.  
 Denná forma výchovy a vzdelávania sa môže uskutočňovať aj ako dištančná: 
 a) v celom rozsahu vzdelávania zabezpečovaného materskou školou pre deti, ak sa vyhlási výnimočný stav, núdzový stav alebo mimoriadna situácia,
 b) v rozsahu podľa rozhodnutia riaditeľa školy, ministra školstva alebo inej oprávnenej osoby v čase mimoriadnej situácie, núdzového stavu alebo výnimočného stavu pre všetkých žiakov; c) v rozsahu podľa rozhodnutia riaditeľa materskej školy pre deti, pre ktoré je predprimárne vzdelávanie povinné, ak kvôli zdravotnému stavu alebo z iných závažných dôvodov (napr.: rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania), nemôžu plniť povinné predprimárne vzdelávanie formou pravidelného denného dochádzania, najdlhšie počas troch po sebe idúcich mesiacov, 
d) v rozsahu nevyhnutne potrebnom, najviac však jeden mesiac, z dôvodov podľa § 150a ods. 2 školského zákona. 
Povinné predprimárne vzdelávanie dieťa plní formou pravidelného denného dochádzania v pracovných dňoch v rozsahu najmenej štyri hodiny denne, okrem času školských prázdnin. 
Dieťa so zdravotným znevýhodnením môže plniť povinné predprimárne vzdelávanie v rozsahu menej ako štyri hodiny denne za podmienok ustanovených zákonom12. 
Denný poriadok 
Výchova a vzdelávanie sa v materskej škole uskutočňuje prostredníctvom nasledujúcich foriem denných činností:  
• hry a činnosti podľa výberu detí, 
• zdravotné cvičenie,
 • vzdelávacia aktivita,
 • pobyt vonku, 
• činnosti zabezpečujúce životosprávu (osobná hygiena, stravovanie, odpočinok). 
Hry a činnosti podľa výberu detí sú spontánne alebo učiteľkou navodzované hry. Ich súčasťou je dopoludnia aj ranný filter prípadne aj ranný kruh. Hry a činnosti podľa výberu detí sú  zaraďované ako samostatná organizačná jednotka počas prichádzania detí do materskej školy a odchádzania popoludní. Súbežne s nimi sa môžu uskutočňovať aj vzdelávacie aktivity. 3 Pri navodzovaní obsahu hier a činností podľa výberu detí sa kladie dôraz na uplatňovanie ich individuálnych záujmov a potrieb. 
Zdravotné cvičenie sa realizuje každý deň v určitom čase zásadne pred jedlom (spravidla pred desiatou) s podmienkou dodržiavania hygienických zásad (vo vyvetranej miestnosti, prípadne vonku). Patrí k vopred plánovaným činnostiam. Môže sa zaradiť aj viackrát v priebehu dňa a môže sa realizovať tak v interiéri ,ako aj v exteriéri materskej školy 
 Vzdelávacie aktivity sú aktivitami vzťahujúcimi sa na sprostredkovanie plánovaných vzdelávacích obsahov jednotlivých vzdelávacích oblastí. V rámci vzdelávacích aktivít sa vytvára nosný priestor na postupné dosahovanie výkonových štandardov. Vzdelávacie aktivity sa zaraďujú ako samostatná organizačná jednotka alebo môžu byť súčasťou všetkých ostatných denných činností. Sú realizované ako individuálne, skupinové alebo frontálne aktivity detí. Časové trvanie vzdelávacej aktivity musí rešpektovať schopnosti a potreby detí, ich vývinové osobitosti a zákonitosti psychohygieny.  
Pobyt vonku plní okrem pedagogickej a rekreačnej aj významnú zdravotnú funkciu. Súčasťou pobytu vonku sú najmä spontánne pohybové aktivity, voľné hry podľa výberu detí a vychádzka mimo areálu materskej školy. V rámci pobytu vonku môžu byť zaradené aj vzdelávacie aktivity a zdravotné cvičenie tak, aby bol ponechaný dostatok času na spontánne hry a pohybové aktivity detí. Realizuje sa každodenne, skrátiť, či úplne vynechať sa môže len z dôvodu mimoriadne nepriaznivých meteorologických podmienok. Ak sa pobyt vonku skráti alebo nerealizuje, je potrebné zabezpečiť podmienky na pohybovú aktivitu detí v triede .  
Činnosti zabezpečujúce životosprávu Stravovanie detí sa zabezpečuje v pevne stanovenom čase, pričom sa dodržiava trojhodinový interval medzi podávanými jedlami (desiata, obed, olovrant). Čas podávania jedla sa stanovuje podľa podmienok prevádzky materskej školy.  
Prevádzkový zamestnanec  zisťuje  denný počet prihlásených detí  na stravu, zabezpečuje pitný režim a podáva jedlo deťom, zabezpečuje hygienu stolovania. 
Za organizáciu pri jedle zodpovedá učiteľka. Vedie deti k osvojeniu si základných návykov kultúrneho stolovania, uplatňuje individuálny prístup k deťom. 

Odpočinok sa zaraďuje po obede, pričom jeho trvanie závisí od potrieb detí. Minimálne trvanie odpočinku je 30 minút.  Nesmie sa narúšať realizáciou krúžkovej činnosti. 

Všetky formy denných činností detí usmerňujú kvalifikované učiteľky pre predprimárne vzdelávanie.  Organizácia výchovno-vzdelávacej činnosti v materskej škole je charakteristická flexibilitou striedania spontánnych a riadených činností. Formy denných činností sa realizujú súbežne alebo ako samostatné organizačné jednotky. 
Odhlasovanie dieťaťa  zo stravy 
Strava sa odhlasuje v pondelok do 7.15 hod.  a na ostatné dni deň vopred do 14: 00 hod.  a to prostredníctvom sms na školský mobilný telefón.  
Ak nie je možné  dieťa zo závažných  dôvodov ( napr.  náhle ochorenie) včas odhlásiť , má zákonný zástupca právo odobrať  jedlo dieťaťa v prvý deň do svojich prepravných nádob v čase od 11:00 do 11:30 hod.  a ostatné dni je nutné ho odhlásiť. 

Ospravedlnenie  neprítomnosti dieťaťa v materskej škole
Ak sa dieťa nemôže zúčastniť na výchove a vzdelávaní v materskej škole a ide o dieťa, pre ktoré nie je povinné predprimárne vzdelávanie, zákonný zástupca odhlási dieťa formou sms na školský mobilný telefón , kde uvedie čas, na ktorý dieťa odhlasuje. V prípade , že dieťa chýbalo viac ako 5 kalendárnych dní, pri opätovnom nástupe do materskej školy  zákonný zástupca vypíše vyhlásenie o bezinfekčnosti. 

Vyhlásenie o bezinfekčnosti 
Písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie podľa § 24 ods. 8 zákona č. 355/2007 Z. z., predkladá zákonný zástupca materskej škole až po prijatí dieťaťa do materskej školy, a to:
· pred prvým vstupom dieťaťa do materskej školy a 
· vždy po neprítomnosti dieťaťa v materskej škole dlhšej ako päť kalendárnych dní.
Vyhlásenie o bezinfekčnosti podľa § 24 ods. 8 zákona č. 355/2007 Z. z. nesmie byť staršie ako jeden deň.

Ospravedlnenie neprítomnosti dieťaťa plniaceho povinné predprimárne vzdelávanie

Ak sa dieťa nemôže zúčastniť na výchove a vzdelávaní v materskej škole, jeho zákonný zástupca alebo zástupca zariadenia je povinný oznámiť materskej škole bez zbytočného odkladu príčinu jeho neprítomnosti (§ 144 ods. 9 školského zákona). 
Za dôvod ospravedlniteľnej neprítomnosti dieťaťa na výchove a vzdelávaní sa uznáva najmä: 
· choroba alebo úraz,
· lekárom nariadený zákaz dochádzky do materskej školy, 
· mimoriadne nepriaznivé poveternostné podmienky, 
· náhle prerušenie premávky hromadných dopravných prostriedkov, 
· mimoriadne udalosti v rodine alebo 
· účasť dieťaťa na súťažiach, ak nie sú organizované materskou školou.
Okrem dôvodov uvedených v § 144 ods. 9 školského zákona môže materská škola ospravedlniť neprítomnosť dieťaťa aj z iného preukázaného dôvodu, ak tento dôvod objektívne bráni účasti dieťaťa na výchove a vzdelávaní v materskej škole.
Neprítomnosť dieťaťa ospravedlňuje materská škola na základe žiadosti jeho zákonného zástupcu.
Školský zákon pri ospravedlňovaní neprítomnosti dieťaťa na výchove a vzdelávaní z dôvodu ochorenia alebo úrazu  upravuje dva postupy ospravedlňovania.
· podľa § 144 ods. 12 školského zákona a 
· podľa § 144 ods. 16 školského zákona. 
Na účely tohto usmernenia sa postup podľa § 144 ods. 12 školského zákona označuje ako prísnejší režim a postup podľa § 144 ods. 16 školského zákona ako miernejší režim.
Prísnejší režim ospravedlňovania a miernejší režim ospravedlňovania určujú, kedy materská škola ospravedlňuje neprítomnosť dieťaťa z dôvodu ochorenia alebo úrazu  bez predloženia potvrdenia od lekára a kedy sa vyžaduje predloženie potvrdenia od lekára.
Prísnejší režim : 

Potvrdenie od lekára sa nevyžaduje
ak neprítomnosť dieťaťa z dôvodu ochorenia alebo úrazu trvá najviac 7 po sebe nasledujúcich vyučovacích dní a zároveň súhrnne počas polroka školského roka najviac 21 vyučovacích dní

Potvrdenie od lekára sa vyžaduje
ak neprítomnosť dieťaťa z dôvodu ochorenia alebo úrazu  trvá viac ako 7 po sebe nasledujúcich vyučovacích dní alebo súhrnne počas polroka školského roka viac ako 21 vyučovacích dní

 Miernejší režim :

Potvrdenie od lekára sa nevyžaduje
ak neprítomnosť dieťaťa z dôvodu ochorenia alebo úrazu trvá najviac 7 po sebe nasledujúcich vyučovacích dní, súhrnne počas kalendárneho mesiaca najviac 14 vyučovacích dní a zároveň súhrnne počas dvoch po sebe nasledujúcich kalendárnych mesiacov najviac 21 vyučovacích dní


Potvrdenie od lekára sa vyžaduje
ak neprítomnosť dieťaťa z dôvodu ochorenia alebo úrazu trvá viac ako 7 po sebe nasledujúcich vyučovacích dní, alebo súhrnne počas kalendárneho mesiaca viac ako 14 vyučovacích dní,  alebo  súhrnne počas dvoch po sebe nasledujúcich kalendárnych mesiacov viac ako 21 vyučovacích dní

Materská škola určí režim miernejší, alebo prísnejší podľa referenčnej hodnoty, ktorú zverejňuje MŠVaV na svojom webovom sídle. 

Denný poriadok 
Časové  trvanie jednotlivých foriem  denných činností  materskej školy , realizovaných podľa  ŠVP pre materské školy :
 Čas                                                                                                      Činnosti 
7:00- 8:30                                                                                    schádzanie detí, hry a činnosti                 
                                                                                                      podľa výberu detí 
8:30- 9:00                                                                                    osobná hygiena, desiata 
9:00- 10 :00                                                                                 ranný kruh, zdravotné cvičenia, 
                                                                                                      osobná hygiena
10:00- 10:30                                                	 výchovno – vzdelávacia činnosť 
10:30- 11:30                                                                                  pobyt vonku 
11:30- 12:00                                                                                 obed 
12: 30 – 14:30                                                                               odpočinok 
14:30-  16:00                                                                                výchovno- vzdelávacia činnosť, hry 
                                                                                                        a činnosti podľa výberu detí 
Organizácia v šatni 
	Do šatne majú prístup zákonní zástupcovia a splnomocnené osoby v čase od 7: 00 hod. do 8:30  hod. a od 15 :00 hod. do 16:00 hod. Pri prezliekaní a odkladaní vecí do skrinky vedú deti k samostatnosti a poriadkumilovnosti v spolupráci s učiteľkami. Zbytočne sa v šatni dlho nezdržiava Za poriadok v skrinkách zodpovedá rodič dieťaťa, tiež za stále pripravené náhradné oblečenie pre prípad znečistenia a premočenia.  V skrinke nesmie mať dieťa žiadne cennosti, peniaze, sladkosti, nápoje, bižutériu, mobilné zariadenia a pod.                                                                     Odporúča sa priniesť dieťaťu pohodlné oblečenie na prezlečenie do triedy i na pobyt vonku. Taktiež je potrebné mať v skrinke na prezutie papuče s plnou pätou , pršiplášť, obuv do vody.  Všetky časti oblečenia je vhodné mať  podpísané. 

Organizácia v umyvárni 
Každé dieťa si donesie vlastný uterák, kefku a pastu . Pohár dieťa dostane označený jeho značkou.  Deti sa počas dňa v umyvárni zdržiavajú v prítomnosti učiteľky, ktorá ich vedie k samostatnosti a základným hygienickým návykom.  Za celkovú organizáciu pobytu detí v umyvárni , uzatvorenie vody , spláchnutie WC  a dodržiavanie hygienických , zdravotných a bezpečnostných predpisov  zodpovedá učiteľka.  Deti si každý piatok berú domov uteráky a v pondelok čisté zavesia na svoju značku.  Každé dieťa má svoj vlastný hrebeň v skrinke.  Za suchú podlahu, hygienu umyvárne je zodpovedná upratovačka. 

Organizácia a realizácia odpočinku 
	Odpočinok sa zaraďuje poobede , pričom jeho trvanie závisí od potrieb detí.  Ležadlá musia byť zdravotne nezávadné.  Minimálne trvanie odpočinku je 30 minút.  Nesmie sa narúšať realizáciou krúžkovej činnosti.  Odpočinok trvá približne od 13:00 do  14:30.  Učiteľka   zabezpečí vetranie spálne, ktoré neohrozí zdravie detí.  Od odpočívajúcich detí neodchádza. 
Zákonní zástupcovia  si perú raz mesačne  posteľné prádlo.  Posteľné prádlo je potrebné  odovzdať naspäť do materskej školy maximálne do týždňa od prevzatia ožehlené, poskladané a označené menom dieťaťa. Pyžamá si deti berú domov na opratie každý piatok . 

Organizácia v jedálni 
	Za kvalitu a predpísané množstvo stravy,  s zodpovedá vedúca školskej jedálne.  Za hygienu  počas stolovania  zodpovedá upratovačka.  Za  organizáciu  a výchovno-vzdelávaciu činnosť pri jedle zodpovedá učiteľka. Vedie deti k osvojeniu si základných návykov kultúrneho stravovania, uplatňuje individuálny prístup k deťom. Počas jedla nenásilne deti usmerňuje,  nenúti  ich jesť. 
Zabezpečovanie stravovania  formou donášky jedla do zariadenia školského stravovania
V prípade, že dieťa je odkázané  na osobitný systém stravovania , na základe potvrdenia od lekára , je možná donáška hotových jedál , zabezpečená zákonným zástupcom.  Zákonný zástupca donesie  denne  čerstvo pripravenú stravu vo vlastných prepravných nádobách  do 8: 30 hod.  preberanie, uskladnenie stravy v chladničke  a následné ohriatie jedla  podľa druhu a servírovanie realizuje prevádzkový zamestnanec. 
Povinnosť zákonného zástupcu  pri donáške hotových jedál
· zákonný zástupca spolu so stravou denne prinesie písomné vyhlásenie  o tom, že nesie zodpovednosť za hygienickú bezrizikovosť  a potravinovú bezpečnosť hotových jedál  s ich označením- pomenovaním  o aký druh jedla ide.  Prehlásenie bude podpísané zákonným zástupcom  s aktuálnym dátumom. 
Povinnosť  zodpovednej osoby za prevzatie hotových jedál 
Pri preberaní hotových jedál  poverený zamestnanec  kontroluje senzoricky  kvalitu donesenej stravy. 
Podmienky skladovania- zabezpečuje osoba, ktorá hotové jedlo prevzala, čo potvrdzuje svojim podpisom na prehlásení od zákonného zástupcu. 
Preberanie detí 
	Dieťa od zákonného zástupcu preberá učiteľka, ktorá zaň zodpovedá od jeho prevzatia, až po jeho odovzdanie učiteľke, ktorá ju strieda v práci, zákonnému zástupcovi alebo inej splnomocnenej osobe.  Zákonný zástupca privedie dieťa do MŠ spravidla do 8:30 hod. a prevezme ho zvyčajne po 15:00 hod.  V prípade dochádzky dieťaťa v inom čase, dohodne zákonný zástupca čas jeho príchodu a spôsob stravovania tak, aby nenarušil činnosť ostatných detí.  Ak dieťa príde do MŠ neskôr ako po uvedenom čase , oznámi to zákonný zástupca  deň vopred, prípadne aktuálne v ten deň telefonicky. Učiteľka môže odmietnuť prevzatie dieťaťa, ak zistí, že jeho zdravotný stav nie je vhodný na prijatie do MŠ.  Všetky osoby, ktoré zákonný zástupca splnomocní na preberanie dieťaťa z MŠ, musia byť uvedené v splnomocnení, ktoré platí počas dochádzky dieťaťa do MŠ.  Príslušné zmeny rodič nahlási učiteľke.

Výlety a exkurzie 
a) Organizuje sa na základe plánu práce školy a informovaného súhlasu zákonného zástupcu v zmysle vyhlášky MŠ SR č. 541/2021 Z. z. v nadväznosti na plnený ŠkVP najviac na jeden deň s prihliadnutím na bezpečné, hygienické a fyziologické potreby detí. Pred uskutočnením výletu alebo exkurzie  pedagogický zamestnanec organizačne zabezpečí prípravu a priebeh týchto aktivít vrátane poučenia zúčastnených osôb a detí o bezpečnosti a ochrane zdravia. O tom vyhotoví písomný záznam, ktorý potvrdia všetky dospelé zúčastnené osoby svojím podpisom. Na výlety a exkurzie s deťmi predškolského veku sa môžu použiť hromadné dopravné prostriedky. 
b) Na výletoch a exkurziách je potrebný dozor dvoch pedagogických zamestnancov  podľa § 28 ods. 10 školského zákona.

Príspevok za pobyt dieťaťa v materskej škole
	Školský poplatok sa hradí mesačne .
Suma : 10 eur  do 10. dňa v mesiaci  na číslo účtu : SK 98 5600 0000 0022 4089 3003
Do správy prijímateľa uviesť meno dieťaťa a školné 
 V prípade neprítomnosti dieťaťa  podľa školského poriadku, bude platba vrátená. 
Príspevok  v materskej škole sa neuhrádza za dieťa , ktoré má prerušenú dochádzku  do materskej školy na viac ako 30  po sebe nasledujúcich kalendárnych dní z dôvodu choroby, alebo z rodinných dôvodov. 
Príspevok v MŠ sa neuhrádza za dieťa , ktoré nedochádzalo  do MŠ  počas mesiacov júl a august. 
V čase letných prázdnin platí: 
· na pobyt počas letných prázdnin  ( prvé dva júlové týždne)  sa prihlasuje v predstihu 2 týždne  a prihlásenie je záväzné.  Odhlásiť dieťa je možné len zo zdravotných dôvodov. 
· Školský poplatok je potrebné zaplatiť do  30. júna v tom roku. 
Ďalšie dôvody neplatenia príspevku :
· Dieťa ktoré plní povinné predprimárne vzdelávanie 
· Ak zákonný zástupca predloží riaditeľke doklad o tom, že je poberateľom dávky v hmotnej núdzi 
· Dieťa , ktoré je umiestnené v zariadení na základe rozhodnutia súdu. 

Režijné poplatky 

Poplatok za réžiu sa hradí mesačne . Režijné poplatky platí zákonný zástupca každého dieťaťa, ktoré je v materskej škole prihlásené 
Suma : 8 eur  do 10. dňa v mesiaci 
Na číslo účtu  : SK 98 5600 0000 0022 4089 3003
 Do správy pre prijímateľa uviesť :  meno dieťaťa, réžia 
V prípade neprítomnosti dieťaťa podľa VZN Vieska nad Žitavou bude platba vrátená. 

Poplatok za stravu 
	Poplatok za stravu sa hradí mesačne podľa usmernení  z Jedálne Nová Ves nad Žitavou 
Vyúčtovanie platieb za režijné poplatky a príspevok za pobyt dieťaťa v materskej škole  sa robí  v mesiaci september za predchádzajúci školský rok. 


Článok  V
Bezpečnosť a ochrana zdravia detí
V starostlivosti o zdravie, hygienu a bezpečnosť detí sa zamestnanci MŠ riadia všeobecne záväznými právnymi predpismi, najmä vyhlášky MŠ SR č. 541/2021 Z.z. o MŠ v znení vyhlášky MŠ SR 308/2009 Z.z.,  §153 zákona NR SR č. 245/2008 Z.z o výchove a vzdelávaní školský poriadok upravuje najmä podrobnosti o výkone práv a povinností detí a zákonných zástupcov v materských školách, pravidlá vzájomných vzťahov s pedagogickými a inými zamestnancami školského zariadenia, o prevádzke a vnútornom režime šk. zariadenia, podmienkach na zistenie bezpečnosti a ochrany pred sociálnopatologickými javmi, diskrimináciou alebo  násilím, o podmienkach nakladania s majetkom, ktoré šk. zariadenie spravuje, ak tak rozhodne zriaďovateľ.
     Škola je pri výchove a vzdelávaní, pri činnostiach priamo súvisiacich s výchovou a vzdelávaním a pri poskytovaní služieb povinná:
· Prihliadať na základné fyziologické potreby detí
· Vytvárať podmienky na zdravý vývin detí a na predchádzanie sociálnopatologickým javom
·  vytvorenie bezpečných a hygienických podmienok na predprimárne vzdelávanie 
      Za bezpečnosť a ochranu zdravia dieťaťa zodpovedajú pedagogickí zamestnanci MŠ od prevzatia dieťaťa až po jeho odovzdanie zákonnému zástupcovi, alebo ním splnomocnenej osobe.
V MŠ sa nesmú deťom podávať žiadne lieky.
O zdravotnom stave detí musia byť informované všetky učiteľky MŠ.
Za čistotu a dezinfekčné prostredie zodpovedá upratovačka.
Poskytovať deťom nevyhnutné informácie na zaistenie ich bezpečnosti a ochrany zdravia. Úrazovosť detí, zamestnancov počas výchovno-vzdelávacej činnosti, aktivít a činností organizovaných MŠ, musia zamestnanci zapisovať do knihy úrazov/vrátane vyhotovenia záznamu o úraze/.


     V súlade s vyhláškou MŠ SR č. 541/2021 v znení vyhlášky 308/2009 Z.z., učiteľka materskej školy môže odmietnuť prevzatie dieťaťa, ak zistí, že jeho zdravotný stav nie je vhodný na prijatie do MŠ /napr. zvýšená teplota, antibiotická liečba, vírusové ochorenie, hnačky, zvracanie, silný kašeľ, vši.../
 Ak dieťa v MŠ počas dňa ochorie, pedagogický zamestnanec zabezpečí jeho izoláciu od ostatných detí, dozor ním poverenou osobou z radov zamestnancov školy a informuje zákonného zástupcu dieťaťa.
Opatrenia v prípade pedikulózy:

Hlásenie ochorenia:
Rodič, ktorý zistí zavšivenie dieťaťa, je povinný ohlásiť túto skutočnosť  učiteľke.
Opatrenia, ktoré je nutné vykonať:
· u všetkých detí a pedagógov je nutné umyť vlasy šampónom proti všiam, dostupným na trhu,
· vyprať osobnú a posteľnú bielizeň pri vysokých teplotách, vysušiť a vyžehliť,
· predmety prichádzajúce do priameho styku s vlasmi, je potrebné ošetriť prípravkom na lezúci hmyz, prípadne namočiť do roztoku s obsahom chlóru.
· Zabezpečiť vysoku úroveň osobnej hygieny, zabrániť vzájomnému požičiavaniu predmetov ako sú uteráky, hrebene, čiapky, šatky, prípadne iné pokrývky hlavy. 
· Dieťa, u  ktorého sa objaví voš detská, nesmie nastúpiť do MŠ aspoň tri dni, repsektíve, kým nebudú vlasy úplne zbavené vší a hníd.




Štandardy dodržiavania zákazu segregácie vo výchove a vzdelávaní  
Pri dodržiavaní zákazu segregácie vo výchove a vzdelávaní škola a školské zariadenie postupuje podľa Štandardov dodržiavania zákazu segregácie vo výchove a vzdelávaní (ďalej len „Štandardy“), ktoré vydáva MŠVVaM SR a ich znenie je súčasťou dodatku školského poriadku.  
Štandardy sú základné pravidlá, princípy a postupy predchádzania a eliminácie segregácie vo výchove a vzdelávaní. Ich uplatňovanie prispieva k dodržiavaniu princípov výchovy a vzdelávania podľa školského zákona v školách a školských zariadeniach. Vychádzajú z ustanovení Dohovoru o právach dieťaťa: 
Článok 2 ods. 1: Zabezpečiť práva ustanovené týmto Dohovorom každému dieťaťu nachádzajúcemu sa pod ich jurisdikciou bez akejkoľvek diskriminácie podľa rasy, farby pleti, pohlavia, jazyka, náboženstva, politického alebo iného zmýšľania, národnostného, etnického alebo sociálneho pôvodu, majetku, telesnej alebo duševnej nespôsobilosti, rodu a iného postavenia dieťaťa alebo jeho rodičov alebo zákonných zástupcov. 
Článok 2 ods. 2: Urobiť potrebné opatrenia na to, aby bolo dieťa chránené pred všetkými formami diskriminácie alebo trestania, ktoré vyplývajú z postavenia, činnosti, vyjadrených názorov alebo presvedčenia jeho rodičov, zákonných zástupcov alebo členov rodiny.  
Článok 3 ods. 1: Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 
Článok 29 ods. 1: Výchova a vzdelávanie dieťaťa má smerovať k: 
a) rozvoju osobnosti dieťaťa, jeho jedinečných daností a duševných a fyzických schopností v ich najvyššej možnej miere;  
b) rozvíjaniu úcty k ľudským právam a základným slobodám a k zásadám zakotveným v Charte 
Organizácie Spojených národov;  
c) rozvíjaniu úcty k rodičom, k vlastnej kultúrnej, jazykovej a hodnotovej identite a k hodnotám krajiny, v ktorej dieťa žije i k hodnotám krajiny svojho pôvodu a k iným kultúram  
d) príprave dieťaťa na zodpovedný život v slobodnej spoločnosti v duchu porozumenia, mieru, znášanlivosti, rovnosti pohlaví a priateľstva medzi všetkými národmi, etnickými, národnostnými  a náboženskými skupinami a osobami domorodého pôvodu;  
e) rozvíjaniu úcty k prírodnému prostrediu.”
Štandardy dodržiavania zákazu segregácie sú rozpracovaním a realizáciou praktickej časti Metodickej príručky desegregácie vo výchove a vzdelávaní 
Štandardy v prepojení na metodickú príručku napomáhajú naplneniu princípu „zákazu všetkých foriem diskriminácie a obzvlášť segregácie“. Segregáciu vo výchove a vzdelávaní definuje školský zákon nasledovne: „konanie alebo opomenutie konania, ktoré je v rozpore so zásadou rovnakého zaobchádzania podľa osobitného predpisu2a) a v dôsledku ktorého dochádza alebo by mohlo dôjsť  k priestorovému, organizačnému alebo sociálnemu vylúčeniu skupiny detí a žiakov alebo účastníkov výchovy a vzdelávania alebo k ich oddelenému vzdelávaniu okrem vzdelávania poskytovaného v súlade s medzinárodnou zmluvou, ktorou je Slovenská republika viazaná pri uplatňovaní práv národnostných menšín na výchovu a vzdelanie v jazyku príslušnej národnostnej menšiny a pri vytváraní podmienok  na vzdelávanie detí so zdravotným znevýhodnením alebo nadaním a žiakov so zdravotným znevýhodnením alebo s nadaním so zohľadnením ich vôle a záujmov a vôle a záujmov ich zákonných zástupcov, ak je účasť na takom vzdelávaní voliteľná a zodpovedá úprave podmienok výchovy  a vzdelávania podľa tohto zákona, osobitne pre výchovu a vzdelávanie na rovnakom stupni vzdelania.
Štandardy dodržiavania zákazu segregácie vo výchove a vzdelávaní sa týkajú všetkých oblastí, ktoré upravuje školský poriadok podľa školského zákona (Zákon č. 245/2008 Z. z., § 153 ods. 1):  
· výkon práv a povinností žiakov a ich zákonných zástupcov v škole, pravidlá vzájomných vzťahov  a vzťahov s pedagogickými zamestnancami a ďalšími zamestnancami školy, 
· prevádzka a vnútorný režim školy, 
· podmienky na zaistenie bezpečnosti a ochrany zdravia detí a žiakov a ich ochrany pred sociálnopatologickými javmi, diskrimináciou alebo násilím, 
· podmienky nakladania s majetkom, ktorý škola alebo školské zariadenie spravuje, ak tak rozhodne zriaďovateľ. 
Štandardy dodržiavania zákazu segregácie vo výchove a vzdelávaní definujeme ako Štandardy postojov a hodnôt a Štandardy vyplývajúce z definície segregácie vo výchove a vzdelávaní. 
 
Štandardy postojov a hodnôt 
Základným predpokladom pre úspešné zavedenie štandardov, ktoré zabezpečia proces prevencie,  či odstraňovania segregácie vo výchove a vzdelávaní je zásadný posun v oblasti postojového a hodnotového nastavenia, kultivácie verejného diskurzu a medziľudských vzťahov všetkých aktérov vzdelávania, ktorí prichádzajú na pôde škôl do kontaktu so žiakmi a poslucháčmi.  
Spoločnosť 21. storočia potrebuje občanov, ktorí majú také hodnoty, postoje, schopnosti, poznanie  a kritické myslenie, aby mohli fungovať ako demokratickí a interkultúrne kompetentní občania. Postojové a hodnotové štandardy sú definované na základe kľúčových ukazovateľov (deskriptorov), ktoré boli vytvorené Radou Európy v dokumente Referenčný rámec kompetencií pre demokratickú kultúru.  Deskriptory sú popisy a vysvetlenia týkajúce sa konkrétneho žiadúceho správania všetkých aktérov  vo vzdelávaní:  
· Zaobchádzať so všetkými ľuďmi bez rozdielu s rešpektom,  Vyjadrovať úctu všetkým bez rozdielu a vnímať rozmanitosť ako príležitosť a prínos pre školu  pri príprave a realizovaní aktivít výchovno-vzdelávacieho procesu.  
· Vyjadrovať druhým ľuďom uznanie ako rovnocenným ľudským bytostiam. 
· Rešpektovať ľudí rôzneho vierovyznania.  
· Rešpektovať ľudí, ktorí majú odlišné politické názory. 
· Prejavovať záujem spoznať presvedčenia, hodnoty, tradície a pohľady druhých ľudí na svet. 
· Dávať priestor druhým ľuďom na vyjadrenie sa.  
· Preukázať prebratie zodpovednosti za svoje skutky.  
· Ospravedlniť sa, pokiaľ niekomu ublížim. 
· Vyjadrovať vôľu a záujem spolupracovať a pracovať s druhými ľuďmi na presadzovaní spoločných záujmov. 
 
 
Štandardy vyplývajúce z definície segregácie vo výchove a vzdelávaní: 
· Škola a školské zariadenie pri uplatňovaní Štandardov dodržiavania zákazu segregácie vypracuje Plán uplatňovania Štandardov dodržiavania zákazu segregácie vo výchove a vzdelávaní a využíva Metodickú príručku desegregácie vo výchove a vzdelávaní vydanú Ministerstvom školstva, vedy, výskumu a športu SR.
 
Štandardy priestorovej desegregácie: 
· Do všetkých priestorov školy alebo školského zariadenia, určených pre žiakov alebo poslucháčov, je umožnený rovný (nediskriminačný) prístup všetkým žiakom a poslucháčom. Škola alebo školské zariadenie nemá priestory a budovy vyhradené pre jednotlivé skupiny žiakov vytvorené za účelom ich vylučovania alebo neprípustného oddeľovania na základe ktoréhokoľvek chráneného dôvodu uvedeného v antidiskriminačnom zákone. 
· Škola alebo školské zariadenie v rámci výchovno-vzdelávacieho procesu využíva priestory, ktoré spĺňajú normy stanovené regionálnymi úradmi verejného zdravotníctva, pričom výchovnovzdelávací proces žiadnej zo skupín neprebieha v priestoroch, ktorých kvalita je výrazne rozdielna oproti iným priestorom.  
· Ak má škola alebo školské zariadenie v jednotlivých vekových kohortách zastúpenie žiakov rôzneho etnického, národného alebo sociálneho pôvodu, farby pleti alebo iného chráneného dôvodu podľa antidiskriminačného zákona, má vytvorené triedy, v ktorých je vyvážené zastúpenie žiakov alebo poslucháčov týchto skupín. 
 
b) Štandardy organizačnej desegregácie: 
· Škola alebo školské zariadenie má nastavenú organizáciu školského vyučovania a denný program tak, aby nedochádzalo k vylučovaniu a neprípustnému oddeľovaniu niektorej skupiny  žiakov a poslucháčov.
· Všetky skupiny žiakov školy a školského zariadenia majú stanovené rovnaké vzdelávacie štandardy, na základe ktorých pedagogickí zamestnanci, odborní zamestnanci a ďalší zamestnanci vytvárajú učebné osnovy školského vzdelávacieho programu. Úpravy je možné realizovať len u žiakov, ktorým to určuje individuálny vzdelávací program,  individuálny učebný plán alebo poskytnuté podporné opatrenia. 
· Všetky  skupiny žiakov a poslucháčov majú umožnený rovný prístup k materiálno-technickému vybaveniu, učebným materiálom a iným vzdelávacím pomôckam výchovno-vzdelávacieho procesu prislúchajúcemu danému ročníku alebo stupňu vzdelávania. 
· Škola alebo školské zariadenie je povinné využiť všetky dostupné prostriedky, nástroje a metódy, aby umožnila prístup ku vzdelávaniu v maximálnej miere všetkým skupinám žiakov aj v prípade krízových udalostí v škole. Po ukončení krízovej udalosti je škola povinná realizovať príslušné podporné opatrenia na kompenzáciu prípadných výpadkov vo výchove a vzdelávaní, ktoré nemohli byť v maximálnej miere riešené počas krízovej situácie. 
 
Štandardy sociálnej desegregácie 
· Škola alebo školské zariadenie využíva potrebné a dostupné inkluzívne podporné opatrenia  na podporu sociálneho začlenenia žiakov a poslucháčov a vytváranie pozitívnej podporujúcej sociálnej klímy v škole a školskom zariadení, ktorá prispieva k destigmatizácii a odstraňovaniu stereotypov a predsudkov. 
· Škola alebo školské zariadenie organizuje a podporuje programy neformálneho vzdelávania a mimoškolské aktivity smerujúce k vytvoreniu priaznivej sociálnej klímy a interkultúrneho porozumenia v rámci školy alebo školského zariadenia, medzi žiakmi ako aj rodičmi. 
· Škola alebo školské zariadenie prijíma, vzdeláva a vychováva všetky skupiny žiakov  a poslucháčov podľa platných právnych predpisov bez vylučovania a neprípustného oddeľovania na základe akéhokoľvek chráneného dôvodu uvedeného v antidiskriminačnom zákone.  
· V škole alebo školskom zariadení neexistujú procesy, postupy a usporiadania (ani na úrovni tried), ktoré vylučujú alebo neprípustne oddeľujú skupiny žiakov alebo poslucháčov na základe akéhokoľvek chráneného dôvodu uvedeného v antidiskriminačnom zákone. 
· Škola alebo školské zariadenie umožňuje všetkým skupinám žiakov a poslucháčov,  aby sa pre napĺňanie a rozvoj svojho potenciálu zapájali do aktivít a súťaží, ktoré sama organizuje, alebo sú škole a školskému zariadeniu sprostredkované, a aktívne ich k tomu motivuje a podporuje. 
· Škola alebo školské zariadenie pri hodnotení žiakov alebo poslucháčov nekoná diskriminačne len na základe ich príslušnosti k niektorej sociálnej alebo etnickej skupine alebo iného chráneného dôvodu podľa antidiskriminačného zákona

Článok VI
            Podmienky nakladania s majetkom, ktorý  materská škola spravuje
   
·  	pri každom svojvoľnom poškodení, alebo zničení majetku školy je požadovaná úhrada od zákonného zástupcu dieťaťa, ktoré poškodenie spôsobilo. 
· 	pokiaľ škoda vznikla nedostatočným dozorom učiteľky nad dieťaťom, na náhradu škody od zákonných zástupcov nie je právny nárok, 
· 	vchody do MŠ sú istené zámkami, kľúče od budovy vlastnia pedagogickí zamestnanci, prevádzkoví zamestnanec  a zriaďovateľ obce.
· 	v priebehu prevádzky MŠ za uzamykanie vchodov zodpovedá  prítomný zamestnanec  

· 	za uzatvorenie okien, vodovodných kohútikov, vypnutie elektrických spotrebičov je po skončení prevádzky MŠ  zodpovedný prítomný zamestnanec
·         v budove MŠ je zakázaný akýkoľvek pohyb cudzej osoby. Dovolený je len v sprievode zamestnanca MŠ. 


Článok VII
Záverečné ustanovenia
1. Školský poriadok je platný a účinný dňom jeho vydania riaditeľkou školy.
2. Školský poriadok je zverejnený na verejne prístupnom mieste v škole a na webovej stránke školy.
3. Školský poriadok je záväzný pre všetkých zamestnancov materskej školy, pre deti prijaté na predprimárne vzdelávanie, adaptačný alebo diagnostický pobyt dieťaťa a ich zákonných zástupcov. Uvedený okruh osôb je povinný sa ním riadiť. V prípade porušenia pravidiel školského poriadku bude podľa miery závažnosti vyvodená zodpovednosť s možnosťou prijatia sankcií, na ktorých udelenie bude dotknutá osoba vopred upozornená.
4. [bookmark: _GoBack]So školským poriadkom sú preukázateľným spôsobom (vlastnoručným podpisom na podpisovom hárku) oboznámení všetci zamestnanci materskej školy. Podpisový hárok je súčasťou každej zmeny školského poriadku vykonanej formou dodatku.
5. So znením školského poriadku sú vhodným spôsobom oboznámené aj deti navštevujúce materskú školu.
6. O vydaní a obsahu školského poriadku riaditeľka materskej školy informuje zákonných zástupcov detí na schôdzi rodičovského združenia preukázateľným spôsobom- podpisovým hárkom 
7. Tento školský poriadok možno meniť len prostredníctvom príslušných dodatkov, ktoré sú číslované v chronologickom poradí podľa vydania a pred ich vydaním sú prerokované v rade školy a pedagogickej rade.
Zrušovacie ustanovenie (derogačná klauzula)
 
Vydaním tohto školského poriadku sa ruší prechádzajúci školský poriadok platný odo dňa 28. 09.2023 , a to vrátane všetkých jeho dodatkov .

